প্রথম সন্দেহটা জন্মে আলী জামান খান বা এজেকের ওপর। রহস্যময় এই লোকটি শাহনাজের স্বামী মাহমুদের ব্যবসায় অনেকভাবে সহযোগিতা করে। আর দশটা ক্ষেত্রে যা হয়, ‘কারণজলে’ও তা ঘটে। ধীরে ধীরে শাহনাজের সঙ্গেও যোগাযোগ স্থাপিত হয় এজেকের। নারীলিপ্সা তার সহজাত বৈশিষ্ট্যের অন্তর্গত বলেই পাঠকের চক্ষুশূলে বিদ্ধ হয় সে। একদিন কাউকে না-বলে তার বাগানবাড়িতে শাহনাজের চলে যাওয়া এবং আরেকদিন ফাঁকা বাসায় আলী জামানের নিমন্ত্রণটাও পাঠকের কানে কানে কিছু বলে। আর স্বয়ং শাহনাজ যখন মাহমুদকে বলে–জীবন বড় অদ্ভুত। অদ্ভুত না হলে কেন তোমার সঙ্গে ওনার (আলী জামান খানের) পরিচয় হবে!… তারপর আমার সঙ্গেও… আমার সঙ্গেও…।–তখন সেই সন্দিগ্ধতাকে একরকম সত্যই ধরে নেন অনেকে। বাচ্চাটির বাবার জায়গায় আলী জামান খানকে বসানোটা তখন নেহাত বাতাসে বাড়ি বানানো বনে যায় না।